《题荡云航二首 其二》
明代·黎遂球

乌鹊桥头锦缆牵，女牛求渡不论钱。林中自捲秋霞幔，天上浑如春水船。

满载欲偷悬圃药，长歌堪采泰华莲。急催沽酒需金粟，更泊姮娥桂树边。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。